Să nu uităm de rugăciunea către sfântul ocrotitor

Sfântul ocrotitor poate fi sfântul căruia îi purtăm numele, sfântul care este prăznuit în ziua în care ne-am născut sau un sfânt la care avem evlavie și al cărui ajutor am simțit în diferite împrejurări. Așa cum ne rugăm zilnic către Dumnezeu, către Maica Domnului și către îngerul păzitor, tot așa trebuie să ne facem puțin timp să aducem cinste și sfântului ocrotitor, rugându-l să ne întărească prin mijlocirea lui. Unii au mai mulți sfinți la care au evlavie și pe care îi consideră ocrotitori și grabnici ajutători. Îi cinstim pe sfinți citindu-le zilnic sau periodic Acatistul, Paraclisul (dacă au), sau măcar Troparul. Dacă timpul nu ne permite să facem rugăciuni lungi, putem cel puțin să facem zilnic o închinăciune și să ne rugăm simplu: „/\*Sfinte (N), roagă-te lui Dumnezeu pentru mine păcătosul\*/!” Îi cinstim pe sfinți și prin faptul că în ziua prăznuirii lor mergem la Biserică și participăm la slujbă, în măsura în care timpul ne permite. Cea mai mare cinstire o aducem sfinților pe care îi iubim atunci când ne străduim să le urmăm pilda vieții și să ne asemănăm lor în virtuți și nevoințe. De asemenea, este un lucru bineplăcut lui Dumnezeu ca în ziua în care sărbătorim onomastica sau împlinirea anilor de viață, să facem o rugăciune de mulțumire la Biserică, să aducem ceva în dar, să ne spovedem și să ne împărtășim. Pe lângă sfinții ocrotitori “personali” ne putem alege și un sfânt ocrotitor al casei.

Sursa: http://lataifas.ro/religii-si-credinte/100936/rugaciunea-catre-sfantul-ocrotitor